**Protok** (oznaka *Q* ili *q*) je fizikalna veličina koja opisuje količinu nekoga fluida (tekućina ili plin) što protječe promatranim presjekom (na primjer cijevi, riječnoga korita, srčane arterije) u vremenskom intervalu.  Mjerenje protoka tekućina jednostavnije je od mjerenja protoka plinova jer su tekućine nestlačive; mjerenje protoka plinova ponekad zahtijeva mjerenje tlaka i temperature. Naprava, uređaj ili mjerni instrument kojim se mjeri protok naziva se mjerilo protoka.

Volumni protok
--------------

*Glavni članak: Volumni protok*
**Volumni protok** ili **volumetrijski protok** je fizikalna veličina koja određuje obujam (volumen) fluida koji prolazi neku točku u jedinici vremena (m3/s). Protok je jedna od osnovnih fizikalnih veličina koja se mjeri u industrijskom pogonu. Mjerenjem protoka određuju se energetske i materijalne bilance na osnovu kojih se određuje produktivnost procesa proizvodnje. Istovremeno protok je najčešće i osnovna veličina čijom se promjenom upravlja procesom proizvodnje. Mjerenje protoka kapljevina, plinova, višefaznih tekućina i suspenzija je složeno, podložno je brojnim pogreškama, i zato je razvijen je veliki broj različitih mjernih postupka u svrhu preciznog i pouzdanog mjerenja.   

Volumni protok se određuje kao:

{\displaystyle Q={\frac {\Delta V}{\Delta t}}} .
gdje je:

* *Q* - volumni protok (m3/s),
* Δ*V* - promjena obujma fluida (m3), koji teče kroz neki presjek (npr. cijevi), ,
* Δ*t* - vrijeme trajanja toka fluida koji teče kroz neki presjek (s).

Volumni protok u cijevi je određen limesom omjera volumena tekućine koja protječe kroz presjek cijevi u intervalu vremena kada interval postaje beskonačno mali:

{\displaystyle Q={\frac {{\rm {d}}V}{{\rm {d}}t}}}
Kubni metar u sekundi je mjerna jedinica za volumni protok. Najčešće se koristi za mjerenje volumnog protoka vode. Također može poslužiti i za mjerenje količine eksploatacije raznih materijala poput kamena, pijeska i sl.

* 1 m3/s je 1000 litara u sekundi.

Volumni protok u cijevi se može odrediti i kao:

{\displaystyle Q=\mathbf {v} \cdot \mathbf {A} }
gdje je:

* **v** – brzina fluida u cijevi (m/s),
* **A** – presjek cijevi (m2).

Brzina tekućine u cijevi mijenja se položajem i vremenom. Bitno se razlikuje laminarno od turbulentnog protjecanja.

Maseni protok
-------------

*Glavni članak: Maseni protok*
**Maseni protok** je masa fluida koja prolazi neku točku u jedinici vremena (kg/s). Maseni protok se može odrediti kao:

{\displaystyle {\dot {m}}=\rho \mathbf {v} \cdot \mathbf {A} =\rho Q=\mathbf {j} \_{\rm {m}}\cdot \mathbf {A} }
gdje je:

* *ρ* - gustoća fluida (kg/m3),
* **v** – brzina fluida u cijevi (m/s),
* **A** – presjek cijevi (m2),
* *Q* - volumni protok (m3/s),
* **j**m - maseni fluks.

Izvori
------

1. ↑   **protok**,  "Hrvatska enciklopedija", Leksikografski zavod Miroslav Krleža, www.enciklopedija.hr, 2016.
2. ↑   Arhivirano 2013-12-11 na Wayback Machine-u "Mjerenje protoka", www.fer.unizg.hr, 2011.
3. ↑   Arhivirano 2011-12-15 na Wayback Machine-u "Mjerenje brzine i protoka fluida", www.fer.unizg.hr, 2011.
4. ↑   Arhivirano 2016-03-04 na Wayback Machine-u "Mjerenje protoka", www.unidu.hr, 2011.
5. ↑   Arhivirano 2013-07-18 na Wayback Machine-u "Pneumatika i hidraulika" Radoslav Korbar, Veleučilište u Karlovcu, www.vuka.hr, 2007.